b'\n_START_ARTICLE_\nMemnono kolosai\n_START_PARAGRAPH_\nMemnono kolosai \xe2\x80\x93 dvi giganti\xc5\xa1kos Senov\xc4\x97s Egipto naujosios karalyst\xc4\x97s faraono Amenchotepo III (apie 1392\xe2\x88\x921352 m. pr. m. e.) statulos, esan\xc4\x8dios T\xc4\x97b\xc5\xb3 nekropolyje vakariniame Nilo up\xc4\x97s krante prie \xc5\xa1iuolaikinio Luksoro._NEWLINE_Memnono kolosai i\xc5\xa1kalti i\xc5\xa1 kvarcitinio smiltainio ir buvo i\xc5\xa1 abiej\xc5\xb3 Amenchotepo III \xc5\xa1ventyklos pirmojo pilono pusi\xc5\xb3. 27 m. pr. m. e. \xc5\xbeem\xc4\x97s dreb\xc4\x97jimo metu \xc5\xa1iaurin\xc4\x97 statula buvo pa\xc5\xbeeista ir jos viduje atsirado \xc4\xaftr\xc5\xabkimai. Kiekvien\xc4\x85 ryt\xc4\x85 statuloje pasigirsdavo tarsi gaudesys ar \xc5\xa1vilpimas, tikriausiai i\xc5\xa1\xc5\xa1auktas oro jud\xc4\x97jimo ar per nakt\xc4\xaf susikondensavusio vandens garavimo. Graik\xc5\xb3 keliautojai statulas pramin\xc4\x97 Memnono kolosais pagal homerinio epo heroj\xc5\xb3, afrikiet\xc4\xaf Memnon\xc4\x85, tarsi jis dainuot\xc5\xb3 savo motinai, au\xc5\xa1ros deivei Eos. Graik\xc5\xb3 istorikas Strabonas \xc4\xaftar\xc4\x97, kad gars\xc4\x85 skleid\xc5\xbeia \xc5\xa1alia stovintys egiptie\xc4\x8diai, nors gal\xc5\xb3 gale jis teig\xc4\x97, kad buvo \xc4\xaftikintas gaudimo antgamti\xc5\xa1kumu. Romos imperatoriaus Septimijaus Severo (vald\xc4\x97 193\xe2\x88\x92211 m.) nurodymu pa\xc5\xbeeista statula buvo restauruota papildomais akmens blokais ir tokiu b\xc5\xabdu gaudesys pranyko. Amenchotepo III \xc5\xa1ventykla sugriuvo to paties 27 m. pr. m. e. \xc5\xbeem\xc4\x97s dreb\xc4\x97jimo metu ir jos akmenis i\xc5\xa1ne\xc5\xa1iojo vietiniai gyventojai, liku\xc4\x8diai prasmego sm\xc4\x97lyje (\xc5\xa1i\xc4\x85 viet\xc4\x85 pasiekdavo Nilo potvyniai). Vieta, kur stovi statulos, buvo praminta Memnonija. Abi statulos yra apie 18 m auk\xc5\xa1\xc4\x8dio ir per laik\xc4\x85 buvo pa\xc5\xbeeistos, jose nebeatpa\xc5\xbe\xc4\xafstamas Amenchotepas III, s\xc4\x97dintis soste. I\xc5\xa1 abiej\xc5\xb3 statul\xc5\xb3 pusi\xc5\xb3 yra i\xc5\xa1kaltos ma\xc5\xbeesn\xc4\x97s reljefin\xc4\x97s skulpt\xc5\xabros, pietin\xc4\x97je vaizduojan\xc4\x8dios faraono \xc5\xbemon\xc4\x85, karalien\xc4\x99 Tij\xc4\x85, \xc5\xa1iaurin\xc4\x97je \xe2\x88\x92 faraono motin\xc4\x85 Mutmvaj\xc4\x85.'